Anexa nr. 1

**REGULAMENT**

de organizare și funcționare al Comisiei de evaluare și selecționare a asociațiilor / fundațiilor care solicită subvenții în baza Legii nr. 34/1998 și HG nr. 1153/2001 cu modificările și completările ulterioare

Art. 1Comisia de evaluare și selecționare, denumită în continuare comisie, are ca obiectiv evaluarea și selecționarea asociațiilor/fundațiilor/cultelor recunoscute în România care au depus proiecte în baza Legii nr. 34/1998 privind acordarea unor subvenții asociațiilor / fundațiilor române cu personalitate juridică, care înființează unități de asistență socială, și al Normelor metodologice de aplicare a prevederilor Legii nr. 34/1998 privind acordarea unor subvenții asociațiilor și fundațiilor române cu personalitate juridică, care înființează și administrează unități de asistență socială, aprobate prin Hotărârea Guvernului nr. 1153/2001 cu modificările și completările ulterioare.

Art. 2 Perioada în care comisia evaluează și selecționează proiectele depuse de către asociații/fundații/culte recunoscute în România acreditate ca furnizori de servicii sociale potrivit legii

(1) Perioada în care comisia evaluează și selecționează proiectele depuse de către asociații/fundații și culte recunoscute în România începe în prima zi lucrătoare după încheierea termenului limită de depunere a proiectelor și se încheie în termen de 30 de zile calendaristice de la data limită de depunere a documentației.

(2) Activitatea secretarului comisiei începe la data înregistrării la registratura Direcției de Asistență Socială Târgu Mureș a primei documentații pentru solicitarea de subvenții din fonduri publice pentru anul curent.

(3) Secretarul comisiei va fi desemnat din cadrul Direcției de Asistență Socială Târgu Mureș, prin Dispozție a Directorului executiv. Secretarul nu are drept de vot.

Art. 3 Comisia de evaluare și selecționare are următoare atribuții:

1. analizează conținutul documentației depuse de către asociații/ fundații/culte recunoscute în România și respectarea de către aceștia a condițiilor legale pentru acordarea subvenției;
2. comisia de evaluare și selecționare numită prin hotărârea consiliului local, realizează verificarea în teren a veridicităţii informaţiilor prezentate în cererea de solicitare a subvenţiei, întocmind un raport privind oportunitatea acordării subvenţiei în termen de maximum 10 zile lucrătoare de la data începerii activității de evaluare a proiectelor;
3. evaluează și selecționează proiectele depuse pe baza criteriilor și a grilei de evaluare;
4. comunică asociațiilor/fundațiilor/cultelor neselecționate motivele care au stat la baza luării acestei decizii, în termen de 30 de zile de la data limită de depunere a documentației de solicitare de finanțare.
5. propune spre aprobare consiliului local lista asociațiilor/fundațiilor/cultelor recunoscute în România, acreditate ca furnizori de servicii sociale potrivit legii selecționate, categoriile de cheltuieli pentru care se acordă subvenția, precum și nivelul subvențiilor ce urmează a fi acordate;
6. în termen de 5 zile de la data adoptării hotărârii consiliului local privind asociațiile/ fundațiile și cultele recunoscute în România selecționate, comisia comunică solicitanților selecționați nivelul subvenției alocate;

Art. 4 Sarcinile și responsabilitățile președintelui de comisie:

1. reprezintă comisia în relațiile cu consiliul local și cu conducerea asociațiilor/ fundațiilor/ cultelor solicitante de subvenție de la bugetul local;
2. coordonează activitatea membrilor și a secretarului comisiei;
3. verifica respectarea termenului de depunere a documentației;
4. verifică componența documentației de solicitare a subvenției;
5. verifică îndeplinirea de către asociație/ fundație/cult a condițiilor de eligibilitate;
6. evaluează îndeplinirea condițiilor legale pentru acordarea serviciilor de asistență socială;
7. analizează raportul privind oportunitatea acordării subvenției;
8. evaluează asociațiile/ fundațiile/cultele recunoscute în România în conformitate cu criteriile stabilite;
9. stabilește numărul mediu lunar de persoane asistate pentru care se propune acordarea subvenției;
10. stabilește cuantumul subvenției care se propune a fi acordată unității de asistență socială;
11. participă cu drept de vot la ședințele de lucru ale comisiei;
12. păstrează confidențialitatea datelor cuprinse în documentele verificate în cadrul comisiei.

Art. 5 Sarcinile și responsabilitățile membrilor comisiei:

1. verifică respectarea termenului de depunere a documentației;
2. verifică componența documentației de solicitare a subvenției;
3. verifică îndeplinirea de către asociație /fundație/cult a condițiilor de eligibilitate;
4. evaluează îndeplinirea condițiilor legale pentru acordarea serviciilor de asistenta socială;
5. analizează raportul privind oportunitatea acordării subvenției;
6. evaluează asociațiile/fundațiile/cultele recunoscute în România în conformitate cu criteriile stabilite;
7. stabilește numărul mediu lunar de persoane asistate pentru care se propune acordarea subvenției;
8. stabilește suma reprezentând subvenția care se propune a fi acordată unității de asistență socială;
9. păstrează confidențialitatea datelor cuprinse în documentele verificate în cadrul comisiei.

Art. 6 Sarcinile și responsabilitățile secretarului comisiei:

1. preia de la registratura Direcției de Asistență Socială Târgu Mureș toate solicitările pentru acordarea de subvenții și le păstrează nedesfăcute până la data la care comisia își începe activitatea;
2. organizează ședințele comisiei, săptămânal sau la solicitarea președintelui;
3. întocmește raportul de oportunitate acordării subvenției și transmite comisiei de evaluare;
4. întocmește și transmite asociațiilor/fundațiilor/cultelor comunicările privind rezultatul selecției;
5. întocmește și transmite consiliului local în a cărei rază teritorială își au sediul/ domiciliul solicitanții, comunicările privind proiectele selecționate în vederea încheierii convenției pentru acordarea de servicii de asistență socială;
6. întocmește și răspunde de evidența documentelor emise și primite de comisie;
7. întocmește orice alt document solicitat de președintele comisiei în legătura cu activitatea acesteia;
8. păstrează confidențialitatea datelor cuprinse în documentele verificate în cadrul comisiei.

Art. 7 Procedura de lucru a comisiei în vederea evaluării și selecționării

1. evaluarea proiectelor se realizează pe baza grilei de evaluare, de către membrii comisiei
2. în cadrul comisiei au drept de vot numai membrii și președintele acesteia;
3. deciziile comisiei se iau cu majoritate simplă, în ședințele de lucru colective, convocate o dată pe săptămână.
4. în absența președintelui comisiei va fi desemnat un președinte de comisie dintre membrii prezenți, ales cu majoritatea de voturi a celor prezenți

Art. 8 Pe parcursul evaluării comisia întocmește lista unităților de asistență socială eliminate în diferite etape de evaluare

Art. 9 La încheierea procesului de evaluare comisia întocmește lista proiectelor depuse de către solicitanți și a unităților de asistență socială ale acestora evaluate cu un punctaj final de cel puțin 60 de puncte, lista care conține numărul de persoane asistate, categoria de cheltuieli eligibile pentru care se acordă subvenția, precum și suma reprezentând subvenția propusă a fi acordată unităților de asistență socială ale solicitanților

Art. 10 În cazul în care sumele ce urmează a fi acordate cu titlu de subvenție se încadrează în fondul prevăzut în bugetul consiliului local cu această destinație, comisia transmite lista proiectelor depuse care au întrunit un minim de 60 de puncte, consiliului local în vederea întocmirii hotărârii consiliului local.

Art. 11

1. În cazul în care sumele ce urmează a fi acordate cu titlu de subvenție depășesc fondul prevăzut în bugetul consiliului local cu această destinație, comisia va proceda după cum urmează:
2. propune pentru aprobare unitățile de asistență socială ale asociațiilor/fundațiilor/cultelor în ordinea punctajului obținut, astfel încât totalul sumelor propuse cu titlu de subvenție să se încadreze în fondul menționat;
3. departajează unitățile de asistență socială care au obținut același punctaj

(2) Departajarea unităţilor de asistenţă socială cu acelaşi punctaj, în vederea încadrării în bugetul aprobat, se realizează prin aplicarea următoarelor criterii, încadrarea în categoria de servicii sociale prevalând încadrării în categoria de persoane beneficiare:

 a) categoria de servicii sociale în care se încadrează unitatea de asistenţă socială;

 b) categoria de persoane beneficiare.

(3) Ordinea de priorităţi aplicabilă criteriului prevăzut la alin. (2) lit. a) este următoarea:

 a) centre rezidenţiale;

 b) unităţi de îngrijire la domiciliu;

 c) centre de zi;

 d) cantine sociale.

 (4) Ordinea de priorităţi aplicabilă criteriului prevăzut la alin. (2) lit. b) este următoarea:

 a) persoane vârstnice;

 b) copil şi familie, cu excepţia copilului pentru care s-a instituit o măsură de protecţie specială, inclusiv persoane victime ale violenţei în familie;

 c) persoane cu dizabilități;

 d) persoane fără adăpost;

 e) copilul pentru care s-a instituit o măsură de protecţie specială;

 f) persoane dependente de consumul de alcool şi alte droguri;

 g) alte persoane aflate în situaţii de dificultate. Criteriul de departajare prevăzut la alin. (2) lit. b) nu se aplică în cazul cantinelor sociale.

Art. 12 Principii de atribuire a contractelor de finanțare :

1. libera concurență, respectiv asigurarea condițiilor pentru ca persoana juridică ce desfășoară activități nonprofit să aibă dreptul de a devenii în condițiile legii, beneficiar;
2. eficacitatea utilizării fondurilor publice, respectiv folosirea sistemului concurențial și a criteriilor care să facă posibilă evaluarea propunerilor și a specificațiilor tehnice și financiare pentru atribuirea convenției pentru acordarea de servicii de asistență socială;
3. transparența, respectiv punerea la dispoziție tuturor celor interesați a informațiilor referitoare la aplicarea procedurii pentru atribuirea convenției pentru acordarea de servicii de asistență socială;
4. tratamentul egal, respectiv aplicarea în mod nediscriminatoriu a criteriilor de selecție și a criteriilor pentru atribuirea convenției pentru acordarea de servicii de asistență socială, astfel încât orice persoană juridică ce desfășoară activități nonprofit să aibă șanse egale de a i se atribui convenția respectivă;
5. excluderea cumulului, în sensul că aceeași activitate urmărind realizarea unui interes general, regional sau local nu poate beneficia de atribuirea mai multor contracte de finanțare de la aceeași autoritate finanțatoare;
6. cofinanțarea, în sensul că subvențiile trebuie solicitată de către asociații / fundații în completarea resurselor financiare proprii;
7. excluderea oricărei asociații / fundații în cazul în care se dovedește că aceasta a fost sau este angajată în practici corupte ori frauduloase în legătura cu procedura pentru atribuirea contractului de servicii;

Art. 13 Respingerea proiectelor

1. Comisia de evaluare are dreptul să respingă un proiect în următoarele cazuri:
2. asociația/fundația/cultul recunoscut în România acreditat ca furnizor de servicii sociale potrivit legii nu respectă cerințele prevăzute în documentația pentru elaborarea și prezentarea proiectului;
3. proiectul conține propuneri referitoare la clauze contractuale care sunt în mod evident dezavantajoase pentru autoritatea contractantă;
4. explicațiile solicitate de comisie vizavi de proiectele depuse nu sunt concludente sau credibile

Art. 14 În termen de 5 zile de la data notificării hotărârii consiliului local privind stabilirea alocațiilor bugetare pentru asociațiile/fundațiile/cultele selecționate, se comunică asociațiilor/fundațiilor/cultelor selecționate nivelul subvențiilor aprobate.